Diari Oficial de la Generalitat Valenciana


Sumari del DOGV 7889, del 06-10-2016 (2016/7700)

ORDRE 17/2016, de 21 de setembre, de la Vicepresidència i Conselleria d'Igualtat i Polítiques Inclusives per la qual es regula la formació complementària dels directors i de les directores, els requisits de qualificació professional i el procediment d'habilitació excepcional dels/de les professionals de major edat i experiència, del personal dels centres i serveis del Sistema per a l'Autonomia i Atenció a la Dependència de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/09/21/17/dof/vci/html**

### Dades del document

Número de DOGV
:   7889

Data del DOGV
:   06-10-2016

Secció del DOGV
:   I. DISPOSICIONS GENERALS

Número del document
:   2016/7700


Data del document
:   21-09-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 17/2016, de 21 de setembre, de la Vicepresidència i Conselleria d'Igualtat i Polítiques Inclusives per la qual es regula la formació complementària dels directors i de les directores, els requisits de qualificació professional i el procediment d'habilitació excepcional dels/de les professionals de major edat i experiència, del personal dels centres i serveis del Sistema per a l'Autonomia i Atenció a la Dependència de la Comunitat Valenciana. [2016/7700]  
PREÀMBUL  
  
La Llei 39/2006, de 14 de desembre, de promoció de l'autonomia personal i atenció a les persones en situació de dependència, en l'article 34.2 encoman al Consell Territorial del Sistema per a l'Autonomia i Atenció a la Dependència la fixació de criteris comuns sobre acreditació de centres, serveis i entitats en l'àmbit del Sistema per a l'Autonomia i Atenció a la Dependència.  
Complint el mandat legal, el Consell Territorial del Sistema per a l'Autonomia i Atenció a la Dependència, mitjançant un Acord adoptat en la seua reunió de 27 de novembre de 2008, que va ser publicat a través de la Resolució de 2 de desembre de 2008, de la Secretaria d'Estat de Política Social, Famílies i Atenció a la Dependència i a la Discapacitat, per la qual es publica l'Acord del Consell Territorial del Sistema per a l'Autonomia i Atenció a la Dependència, sobre criteris comuns d'acreditació per a garantir la qualitat dels centres i serveis del Sistema per a l'Autonomia i Atenció a la Dependència, va fixar els criteris comuns d'acreditació per a garantir la qualitat en els centres i serveis del Sistema per a l'Autonomia i Atenció a la Dependència, que han de ser entesos com a mínims, i les respectives administracions en el seu àmbit competencial han realitzar la legislació, reglamentació i execució procedent.  
En l'apartat tercer de l'annex del dit text s'establien els requisits i estàndards sobre recursos humans dirigits a garantir l'adequada prestació del servei, tant en nombre de professionals, com en la seua formació i actualització per a l'exercici del lloc de treball.  
La previsió inicial de l'esmentat Acord del Consell Territorial era que la qualificació dels directors i de les directores dels centres, del personal gericultor de residències de majors i dels cuidadors i de les cuidadores de centres residencials de persones amb discapacitat fóra exigible al 100 % de les plantilles a 31 de desembre de 2015, si bé el termini establert no ha sigut prou per a aconseguir la completa qualificació d'aqueixos professionals en l'àmbit nacional, per la qual cosa el Ple del Consell Territorial de Serveis Socials i Dependència, celebrat el 7 d'octubre de 2015, ha acordat la modificació parcial de l'Acord del Consell Territorial de 27 de novembre de 2008, amplia aqueix termini fins al 31 de desembre de 2017 i estableix una habilitació excepcional per als professionals de major experiència i edat (Resolució de 3 de novembre de 2015, de la Secretaria d'Estat de Serveis Socials i Igualtat, per la qual es publica l'Acord del Consell Territorial de Serveis Socials i del Sistema per a l'Autonomia i Atenció a la Dependència, que modifica parcialment l'Acord de 27 de novembre de 2008 sobre acreditació de centres i serveis del Sistema per a l'Autonomia i Atenció a la Dependència, BOE 16.11.2015).  
Sent necessari garantir el compliment d'aquests criteris comuns adoptat,s es dicta la present Ordre que regula la formació complementària dels directors i de les directores dels centres d'atenció a persones en situació de dependència, estableix els requisits de qualificació professional del personal que presta serveis en centres i serveis del sistema per a l'autonomia i atenció a la dependència de la Comunitat Valenciana, i també el procediment d'habilitació excepcional dels/de les professionals de major edat i experiència en aquests centres i serveis.  
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'Àmbit de la Comunitat Valenciana, atribueix a l'Administració autonòmica, a través de la conselleria competent en matèria de serveis socials, l'autorització de funcionament dels centres i serveis de serveis socials sempre que complisquen els requisits establits reglamentàriament per Decret del Govern Valencià, entre els quals es troben que el centre compte amb els recursos humans i mitjans materials o organització adequats. En el mateix sentit s'expressa, amb caràcter general, la disposició final segona de l'esmentada llei, que atribueix al Consell el desplegament reglamentari de la Llei 5/1997, de 25 de juny.  
En exercici d'aquestes competències, el 30 de maig de 2002 es va aprovar el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Serveis i Centres d'Acció Social, a la Comunitat Valenciana, el qual, després de regular succintament els requisits necessaris per a l'obtenció d'autorització dels centres d'acció social dels centres, en la seua disposició final primera «faculta el conseller amb competències en matèria d'acció social per a dictar totes les disposicions que siguen necessàries per al desenvolupament del present decret».  
Fent ús d'aquesta habilitació normativa, en virtut del que exposa i d'acord amb les funcions atribuïdes per l'article 28 e) de la Llei 5/1983, de 30 de desembre, del Consell, a proposta de la Direcció General de Serveis Socials i Persones en Situació de Dependència, de la Direcció General de Diversitat Funcional; i de la Sotssecretaria d'aquesta Vicepresidència i Conselleria,  
  
  
ORDENE  
  
Article 1. Directors i directores dels centres d'atenció a persones en situació de dependència  
1. Per a l'exercici del lloc de director o directora en centres d'atenció a persones en situació de dependència s'exigirà titulació universitària, i també haver realitzat formació complementària en dependència, discapacitat, geriatria, gerontologia, direcció de centres residencials o altres àrees de coneixement relacionades amb l'àmbit d'atenció a la dependència.  
No s'exigirà la titulació universitària a les persones que estiguen ocupant un lloc de direcció o que estiguen realitzant funcions de direcció en centres d'atenció a persones en situació de dependència i que tinguen com a mínim 3 anys d'experiència en aquell a data 31 de desembre de 2015. No obstant això, hauran d'haver realitzat la formació complementària en matèria de dependència, discapacitat, geriatria, gerontologia, direcció de centres residencials o altres àrees de coneixement relacionades amb l'àmbit d'atenció a la dependència.  
2. Als efectes d'allò que s'ha arreplegat en l'apartat anterior, s'entendrà per formació complementària dels directors i directores dels centres d'atenció a persones en situació de dependència el fer d'haver realitzat almenys una de les següents accions formatives:  
a) Màsters, postgraus i títols propis de les universitats en l'àrea de dependència, discapacitat, geriatria, gerontologia, direcció de centres residencials o altres àrees de coneixement relacionades amb l'àmbit del sistema d'atenció a la dependència.  
b) Cursos de direcció o gestió de centres de serveis socials, homologats o autoritzats per l'organisme competent en matèria de dependència fins a l'entrada en vigor de la present Ordre, i també els que puguen ser homologats o autoritzats d'acord amb el que estableix l'apartat 3 i, en tot cas, amb una duració mínima de 250 hores.  
c) Cursos convocats o homologats per qualsevol centre o organisme oficial de formació d'empleats públics o per universitats en les matèries a què es referix l'apartat 1, amb una duració mínima conjunta de 250 hores i el seu contingut corresponga als mòduls establits en l'apartat 3 b) d'aquest article.  
3. Amb la sol·licitud prèvia de l'entitat que impartisca l'acció formativa, la conselleria competent en matèria de persones en situació de dependència podrà reconéixer la validesa de cursos de formació com a habilitadors per a desenvolupar les funcions de director o directora de centre d'atenció a persones en situació de dependència.  
A este efecte, els projectes d'accions formatives hauran de reunir els següents requisits per a la seua homologació o autorització:  
a) Definició dels criteris d'organització de l'acció formativa, amb referència als aspectes següents:  
- Identificació de l'entitat que impartirà l'acció formativa.  
- Denominació de l'acció formativa.  
- Lloc d'impartició.  
- Dades de l'acció formativa: descripció del curs; objectius; duració del curs; nombre d'hores presencials; nombre d'hores a distància; nombre d'hores totals; forma de prestació de l'acció formativa.  
- Persones destinatàries de l'acció formativa: a qui va dirigit; requisits mínims d'accés (titulacions); nombre d'assistents per curs; sistema de matriculació.  
- Planificació didàctica i calendari del curs: nombre de cursos prevists per any; data d'inici i fi de cada curs; dates de cada mòdul; horaris.  
  
- Professorat, amb indicació de la seua titulació i qualificació professional i docent.  
- Metodologia i criteris d'avaluació de les persones assistents al curs: sistemes de control d'assistència i seguiment; sistemes d'avaluació; percentatge màxim d'absència justificada; suports didàctics; sistema de tutories; possibles accions de millora.  
b) Continguts mínims del programa formatiu:  
Mòdul d'atenció a la dependència. Amb especial referència a l'atenció sociosanitària i a la dependència. S'haurà d'especificar una descripció del contingut i nombre d'hores.  
Mòdul de gestió de recursos humans. En aquest mòdul hauran d'incloure's, entre altres matèries, les referides a legislació laboral i formació i capacitació del personal. S'haurà d'especificar una descripció del contingut i nombre d'hores.  
Mòdul d'habilitats directives. S'inclouran específicament en aquest mòdul les matèries referides a les funcions i responsabilitats del director o directora, informació i comunicació interna i externa i participació en l'organització; treball en equip; resolució de conflictes. S'haurà d'especificar una descripció del contingut i nombre d'hores.  
Mòdul de gestió economicofinancera. Entre les matèries pròpies d'aquest mòdul s'inclourà la relativa a aspectes mercantils, laborals i tributaris relacionats amb la gestió d'un centre de serveis socials. S'haurà d'especificar una descripció del contingut i nombre d'hores.  
Mòdul de direcció tècnica. El contingut d'aquest mòdul haurà de referir-se a la legislació pròpia de serveis socials, els drets de les persones usuàries, la tipologia, espais i equipaments dels centres, els serveis bàsics i programes i les característiques de les persones usuàries. S'haurà d'especificar una descripció del contingut i nombre d'hores.  
Mòdul de qualitat en la prestació dels serveis. Amb especial referència als models de gestió de qualitat i sistemes d'avaluació.  
Mòdul de prevenció de riscs laborals. Entre les matèries pròpies d'aquest mòdul s'inclouran els instruments essencials per a la gestió i aplicació del pla de prevenció de riscs laborals.  
En el supòsit de tractar-se d'una formació «a distància» s'haurà de detallar, a més dels aspectes arreplegats en els apartats a) i b), una descripció de la plataforma virtual; els mecanismes de seguretat; les ferramentes de seguiment, control i avaluació; i també els suports didàctics amb què es compte per a permetre un procés d'aprenentatge sistematitzat per a la persona participant, que necessàriament serà complementat amb assistència tutorial.  
4. Una vegada comprovats els continguts de l'acció formativa proposta, i en el termini de dos mesos des de la presentació de la sol·licitud d'homologació o autorització, s'emetrà la resolució corresponent.  
  
5. L'entitat que impartisca l'acció formativa s'haurà de comprometre a comunicar a la conselleria competent en matèria de persones en situació de dependència la relació de l'alumnat que hagen superat la realització del curs homologat o autoritzat després de la finalització de cada edició.  
6. L'incompliment dels requisits mínims que van donar lloc a l'homologació o autorització de l'acció formativa podrà donar lloc a la revocació d'aquesta, amb la tramitació prèvia del corresponent expedient.  
  
  
Article 2. Exigibilitat de la formació complementària de directors i directores  
Per a les persones que a data 31 de desembre de 2015 es trobaren exercint les funcions de director o directora en centres d'atenció a persones en situació de dependència, i no tingueren la formació complementària establida en l'article 1 de la present Ordre, s'estableix un període transitori per a obtenir aquesta formació complementària fins al 31 de desembre de 2017.  
  
Article 3. Cuidadors, cuidadores, gericultors i gericultores que presten els seus serveis en centres o institucions socials  
1. Els cuidadors, les cuidadores, els gericultors i les gericultores que presten els seus serveis en centres o institucions socials de la Comunitat Valenciana hauran d'acreditar la qualificacio professional d'Atenció Sociosanitària a Persones Dependents en Institucions Socials, establida pel Reial Decret 1368/2007, de 19 d'octubre, segons es determine en la normativa que la desplegue.  
2. Als efectes del que estableix aquesta Ordre, s'equiparen als cuidadors i a les cuidadores, els auxiliars ocupacionals, als quals per tant, els resulta d'aplicació allò que s'ha regulat en la aquesta.  
3. Als efectes del compliment del requisit de qualificacio professional exigit en l'apartat 1, es consideraran els següents títols i certificats:  
  
- El titol de Tècnic en Cures Auxiliars d'Infermeria establit pel Reial Decret 546/1995, de 7 d'abril, o els titols equivalents que estableix el Reial Decret 777/1998, de 30 d'abril, o el titol de Tècnic en Atencio a Persones en Situacio de Dependència, regulat pel Reial Decret 1593/2011, de 4 de novembre, o el titol equivalent de Tècnic d'Atenció Sociosanitària, establit pel Reial Decret 496/2003, de 2 de maig, o si és el cas, qualsevol altre titol o certificat que es publique amb els mateixos efectes professionals.  
- El Certificat de Professionalitat d'Atenció Sociosanitària a Persones Dependents en Institucions Socials, regulat pel Reial Decret 1379/2008, d'1 d'agost.  
4. Els/les auxiliars d'ajuda a domicili, hauran d'acreditar la qualificació professional d'Atenció sociosanitària a persones en el domicili, establida pel Reial Decret 295/2004, de 20 de febrer, segons es determine en la normativa que la desenvolupa.  
A aquest efecte, es consideraran així mateix les titulacions o els certificats de professionalitat referits en l'apartat anterior en relacio amb els cuidadors, les cuidadores, els gericultors i les gericultores, i també el Certificat de Professionalitat d'Atenció sociosanitària a persones en el domicili regulat pel Reial Decret 1379/2008, d'1 d'agost, o l'equivalent certificat de professionalitat de l'ocupació d'auxiliar d'ajuda a domicili, regulat en el Reial Decret 331/1997, de 7 de març, o si és el cas, qualsevol altre titol o certificat que es publique amb els mateixos efectes professionals.  
5. El personal que fins al 31 de desembre de 2015 es trobara en actiu, exercint funcions de gericultor/a, cuidador/a, o auxiliar d'ajuda a domicili i sense qualificar, haurà d'iniciar o completar la formació necessària per a obtindre el títol corresponent de formació professional o el certificat de professionalitat, o, si és el cas, inscriure's en els processos d'acreditació de l'experiència laboral convocats per l'administració competent.  
6. Des de l'1 de gener de 2016 hauran de comptar amb la qualificació prevista els professionals de nou ingrés en els centres o institucions socials de la Comunitat Valenciana. Per nou ingrés s'entén les contractacions realitzades a professionals que accedeixen per primera vegada a un lloc de treball amb funcions de gericultor/a, cuidador/a, o auxiliar d'ajuda a domicili.  
  
Article 4. Exigibilitat dels requisits de qualificació professional  
1. Els requisits relatius a les qualificacions professionals anteriorment ressenyats seran exigibles a 31 de desembre de 2017, i en tot cas, quan finalitzen els processos d'acreditació de l'experiència laboral que s'hagen iniciat en aqueixa data.  
2. Fins que acabe el termini, la falta d'acreditació no tindrà efectes sobre els treballadors i les treballadores que estiguen participant en aquests processos, o en un programa formatiu que els habilite per a l'exercici d'aquestes categories professionals, ni sobre les empreses o entitats prestadores de l'atenció, ni afectarà les Administracions Publiques, fins a l'acabament dels procediments d'acreditació, per garantir d'aquesta manera l'estabilitat en el sector.  
  
Article 5. Formació del personal  
Tots els centres, amb la participacio de la representacio legal dels/de les treballadors/es, hauran d'elaborar i desenvolupar plans de formacio per al conjunt del personal, que podran ser executats per la mateixa empresa o per un servei extern de formacio especialitzada, i que hauran d'estar acreditats com cal per l'administració laboral competent, abans de la impartició de la formació conduent a l'obtenció de certificats de professionalitat.  
Els plans de formacio hauran d'incloure una oferta formativa dirigida a l'obtenció dels certificats de professionalitat a què fa referència aquesta Ordre.  
  
Article 6. Habilitació de persones majors de 55 anys  
1. S'habilitarà excepcionalment com a auxiliar d'ajuda a domicili, gericultor/a o cuidador/a, a les persones que a 31 de desembre de 2015, tinguen 55 anys o més i acrediten experiència laboral de com a mínim 3 anys en els últims 10 anys, amb un mínim de 2.000 hores treballades en la seua categoria corresponent.  
2. Els certificats acreditatius d'aquesta habilitació excepcional seran expedits per l'òrgan competent en matèria de dependència de la Vicepresidència i Conselleria d'Igualtat i Polítiques Inclusives i seran vàlids exclusivament per al territori de la Comunitat Valenciana.  
A este efecte, es constituirà una comissió de valoració, formada per la persona titular del Servei d'Acreditació i Inspecció de centres i serveis, que la presidirà, i dos vocals, l'un en representació de la direcció general competent en matèria de persones amb diversitat funcional i l'altre de la direcció general competent en matèria de dependència.  
3. Els que desitgen obtindre l'habilitació excepcional hauran d'omplir telemàticament el formulari que s'establirà per mitjà de resolució dictada per la Direcció General de Formació Professional i Ensenyances de règim especial, de la Conselleria d'Educació, Investigació, Cultura i Esport; de la Sotssecretaria de la Vicepresidència i Conselleria d'Igualtat i Polítiques Inclusives; i de la Direcció General d'Ocupació i Formació del Servei Valencià d'Ocupació i Formació, per la qual es crearà a la Comunitat Valenciana un cens i es convocarà les persones interessades a inscriure-s'hi i al qual podran accedir en la web de la Conselleria d'Educació, Investigació, Cultura i Esport:  
http://www.ceice.gva.es/web/cualificaciones-profesionales  
  
4. Una vegada omplit el formulari, un exemplar imprés d'aquest es presentarà en la Vicepresidència i Conselleria d'Igualtat i Polítiques Inclusives, en les direccions territorials de la dita conselleria o en els altres llocs establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, juntament amb els certificats d'empresa o còpies de contractes laborals que permeten acreditar l'experiència laboral exigida, i també del DNI o certificat de naixement i informe de vida laboral, si no ha autoritzat la seua verificació per l'Administració.  
  
  
  
DISPOSICIÓ ADDICIONAL  
  
Única. No incidència pressupostària  
Aquesta ordre no comporta cap despesa ni té incidència pressupostària per a la Generalitat.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 21 de setembre de 2016  
  
La vicepresidenta del Consell  
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI